Kerala Corona Updates: केरल में कोरोना के 20,624 नए मामले आए, 80 और मरीजों की मौत
केरल में शनिवार को लगातार पांचवे दिन कोविड-19 से संक्रमण के 20 हजार से अधिक नए मामले सामने आए। हालांकि, राज्य में मृतकों की संख्या में कमी आई है।
तिरुवनंतपुरम। केरल में शनिवार को लगातार पांचवे दिन कोविड-19 से संक्रमण के 20 हजार से अधिक नए मामले सामने आए। हालांकि, राज्य में मृतकों की संख्या में कमी आई है। राहत की बात ये है कि, राज्य में संक्रमण दर में भी गिरावट आई है और यह 12.31 प्रतिशत हो गई है। राज्य में शुक्रवार को 100 संक्रमितों की मौत हुई थी जबकि संक्रमण दर (जांचे गए कुल नमूनों के अनुपात में संक्रमित) भी 13.61 प्रतिशत दर्ज की गई थी।केरल में कोरोना से अबतक कुल 16,781 लोगों की मौतकेरल की स्वास्थ्य मंत्री वीणा जॉर्ज ने बताया कि शनिवार को राज्य में कोरोना वायरस से संक्रमण के 20,624 नए मामले आए जिन्हें मिलाकर राज्य में अबतक संक्रमित हुए मरीजों की संख्या 33,90,761 हो गई है। वहीं, पिछले 24 घंटों में 80 मरीजों की मौत के साथ राज्य में महामारी से जान गंवाने वालों की संख्या 16,781 तक पहुंच गई है। मंत्री ने बताया कि गत 24 घंटे के दौरान 16,865 मरीज संक्रमण मुक्त हुए जिन्हें मिलाकर अबतक 32,08,969 मरीज इस महामारी को मात दे चुके हैं। वहीं 1,64,500 मरीज उपचाराधीन हैं।जानिए किस जिले में कितने कोरोना मरीज मिलेराज्य सरकार द्वारा जारी विज्ञप्ति के मुताबिक मलप्पुरम सबसे अधिक प्रभावित है जहां पर सबसे अधिक 3474 नए मरीज मिले। इसके अलावा त्रिशूर में 2693, पलक्कड में 2209, कोझिकोड में 2113, एर्णाकुलम में 2072, कोल्लम में 1371, कन्नूर में 1243, अलाप्पुझा में 1120, कोट्टयम में 1111 और तिरुवनंतपुरमें में 969 और लोगों के संक्रमित होने की पुष्टि हुई।राज्य के 678 इलाकों में संक्रमण दर 10 प्रतिशत से अधिकविज्ञप्ति के मुताबिक नए मरीजों में 98 स्वास्थ्य कर्मी और 112 राज्य के बाहर से आने वाले लोग शामिल है। सरकार ने बताया कि गत 24 घंटे के दौरान 1,67,579 नमूनों की जांच की गई। मंत्री ने बताया कि इस समय राज्य के विभिन्न जिलों में 4,55, 078 लोगों को निगरानी में रखा गया हे जिनमें से 28,438 संदिग्ध मरीज संस्थागत पृथकवास या अस्पताल में भर्ती हैं। विज्ञप्ति के मुताबिक राज्य के 678 इलाके ऐसे हैं जहां पर संक्रमण दर 10 प्रतिशत से अधिक है।